
A zenei képzés hatása a fiatal korosztályú vívók vívásspecifikus képességeinek tükrében

Kulcsszavak: hangszer; vívás; kognitív; reakcióidő;
Kutatásunk célja feltárni a hangszeres képzés hatásait a kognitív, illetve motoros képességekre vívók esetében. Vizsgálatunkban továbbá arra keressük a választ, hogy a hangszeres képzés során fejlesztett ritmusérzék, koordináció és a hallási figyelem javíthatja-e a vívók teljesítményét.
A kutatásban 14 vívó sportolót vizsgáltunk (7 fő fiú, 7 fő lány, életkor: 15 ± 4 év, magasság: 156,5 ± 20 cm testtömeg: 48,5 ± 15 kg). A zenét tanuló sportolók közül mindenki heti minimum 45 perces hangszeres képzésen vesz részt. Experimentális protokollt követve a vizsgálatot egy online kérdőív kitöltése előzte meg. A kutatásunk során kognitív teszteket, motoros teszteket és motoros-kognitív teszteket alkalmaztunk. A vívó és hangszeres képzésben résztvevő és hangszeres képzésben nem résztvevő csoportok antropometriai, vívással és hangszeres képzéssel kapcsolatos eredményeit is összehasonlítottuk. A statisztikai elemzéshez SPSS 28 statisztikai szoftvert használtunk.
Az eredményeink arra utalnak, hogy a hangszeres képzésnek lehetnek bizonyos kognitív és motoros előnyei, amelyek átnyúlhatnak más területekre is. Fontos megjegyezni, hogy ez a különbség nem minden esetben adott szignifikáns különbségeket, de ugyanakkor pozitív irányú tendencia megfigyelhető a vizsgálatokban. Az összegzés és a kapott adatok alapján arra következtetünk, hogy első hipotézisünk beigazolódott, hiszen a hangszeres képzésben részesülő vívó sportolók a Trail Making B és a Blazepod helyből tesztekben szignifikánsan jobb eredményt értek el, mint a hangszeres képzésben nem résztvevő csoportba tartozó vívók. Második hipotézisünk, miszerint a két vizsgált csoport motoros tesztekben elért eredménye között nem lelehető fel különbség, szintén beigazolódott, amelyből arra következtetünk, hogy a két csoport között a különbség csupán a kognitív vagy a motoros-kognitív tesztekben rajzolódhat ki, hiszen a két csoport edzésmunkája nem tér el egymástól.
Az összefüggések pontosabb megértéséhez és feltárásához további kutatásokra és az elemszám növelésére van szükség. Kutatásunk megerősítette, hogy a hangszeres képzés és a vívás között szoros kapcsolat áll fenn, különösen a kognitív és motoros-kognitív készségek terén. Az eredmények alapján a hangszeres képzés hozzájárulhat a vívók teljesítményének javításához, különösen a gyorsaságot és koordinációt igénylő feladatok esetében.



